नंद – उसी दौर में कुछ कहानी केन्द्रित पत्रिकाओं जैसे ‘कथादेश’, ‘हंस’, ‘नया ज्ञानोदय’, ‘परिकथा’ आदि ने नवलेखन अंक या कथा प्रतियोगिताएं भी आयोजित कीं, और उसके माध्‍यम से इस दौर के श्रेष्‍ठ कहानी कौन-सी कही जाए, इस तरह की प्रक्रियाओं से गुजरते हुए कुछ कहानियां रेखांकित भी कीं, इसमें मैं खास तौर से ‘कथादेश’ की कहानी-प्रतियोगिता की ओर आपका ध्‍यान आकृष्‍ट कराना चाहूंगा, जिसने तीन कहानियां पहले, दूसरे और तीसरे पुरस्‍कार के लिए चुनीं – उनमें प्रेमनिरंजन अनिमेष की कहानी थी, दूसरे क्रम में गौरव सोलंकी की कहानी थी और तीसरी सुभाषचंद्र कुशवाह की कहानी। मैंने उन तीनों कहानियों को देखा-पढा है, उनमें प्रेमरंजन और सुभाषचंद्र कुशवाह की कहानियां तो हमारा जिस तरह का देहात है, उसमें जिस तरह के चरित्र हैं, उनकी अपनी जीवन-शैली की कठिनाइयां हैं, और यही चरित्र जब महानगरीय जीवन में आते हैं, तो किस तरह अपने अस्तित्‍व के लिए संघर्ष करते हैं, उस पर केन्द्रित कहानियां हैं, जबकि गौरव सोलंकी की कहानी उनसे नितान्‍त भिन्‍न है, इन कहानियों को कन्‍क्‍लूड करके अगर मैं एक समय के कहानीकारों के कहानी-लेखन की मुख्‍य प्रवृत्ति को पहचानने की कोशिश करूं, तो जैसा आपने कहा, वह मुझे वहां नहीं दिखाई देता, तो हमारे समय की कहानी की मुख्‍य प्रवृत्तियों को जानने की कोशिश करें तो क्‍या दिखाई देता है।